Integrationsrådet i Gentofte Kommune

**Referat fra Integrationsrådets møde den 16. april 2015**

**Til stede:**

Ayesha Khawajazada, flygtninge-/indvandrerrepræsentant, formand

Kosna Savage, flygtninge-/indvandrerrepræsentant, næstformand

Amneh Hawwa, flygtninge-/indvandrerrepræsentant

Sawsan Aref, flygtninge-/indvandrerrepræsentant

Anne Hjorth, Kommunalbestyrelsen

Ulrik Borch, Kommunalbestyrelsen

Ulla Sandbæk, Dansk Flygtningehjælp/Netværksgruppen i Gentofte

Ellen Margrethe Andersen, Dansk Flygtningehjælp/Netværksgruppen i Gentofte

Erik Hamre, Handelsstandsforeningen

Heidi Fink Hesselholt, Skolebestyrelserne

**Fra forvaltningen:**

Thomas Bille, Social & Sundhed

Jacob Berger, Børn og Skole

Frederik Georg Stage, Kommunikation (deltog under punkt 2)

Karl Bøtker (sekretær, referent)

**Ikke til stede:**

Shekiba Safi, flygtninge-/indvandrerrepræsentant

Kate Skavin, SIG (Sammenslutningen af Idrætsforeninger i Gentofte)

1. **Opfølgning på fællesmødet med Erhvervs- og beskæftigelsesudvalget den 14. april 2015 vedrørende beskæftigelsesområdet**

Integrationsrådet drøftede fællesmødet. Der var enighed om, at der havde været en god dialog med Erhvervs- og Beskæftigelsesudvalget (EBU), og at der var fremkommet mange væsentlige forslag og pointer. Eksempelvis er det vigtigt at være opmærksom på, at kulturforståelsen i forhold til det danske arbejdsmarked og egenbetaling i sportsklubber kan være en udfordring. Endvidere blev det fundet vigtigt, at kommunen kontakter Handelsstandsforeningen og Håndværkerforeningen for at gå i dialog med disse foreninger om mulighederne for arbejds- og lærepladser til borgere med flygtninge-/indvandrerbaggrund.

Kosna Savage omdelte et notat, hun havde udarbejdet på baggrund af drøftelserne på fællesmødet. Der var stor ros til notatets sammenfatning af emner, der viser forskelligheder i kultur, fagsprog m.v. på danske arbejdspladser, og arbejdspladser i mange flygtningehjemlande.

For så vidt angik sportsklubber oplyste Ulrik Borch, at GVI gerne vil samarbejde med kommunen om at der findes hjælpetrænere med flygtningebaggrund. Jacob Berger Strønæs oplyste, at der tidligere har været et lignende projekt i Jægersborg Boldklub. Karl Bøtker oplyste, at Hockeyklubben samme dag havde henvendt sig til forvaltningen om mulighederne for at hjælpe børn og unge med anden etnisk baggrund til at blive medlemmer.

Thomas Bille oplyste, at EBU på et kommende møde vil drøfte de forslag og pointer, Integrationsrådet fremkom med på fællesmødet, i sammenhæng med en samlet plan for modtagelsen af de nye flygtninge.

1. **Kommunikation med flygtninge/indvandrere**

Kommunikationskonsulent Frederik Stage fra Gentofte Kommune, Kommunikation gennemgik en række plancher om brug af facebook og hjemmesider. Plancherne er sendt til rådets medlemmer sammen med referatet. Frederik Stage oplyste, at kommunen gerne vil bistå Integrationsrådet, hvis rådet ønsker at oprette en facebookside.

Ayesha Khwajazada takkede Frederik Stage for orienteringen.

Integrationsrådet besluttede at oprette en facebookside, og anmodede forvaltningen om hjælp hertil. Rådet fandt det vigtigt, at der blev let adgang til at få oversat facebooksiden til andre sprog. Dette ville nemlig give nytilkomne flygtninge, der endnu ikke kan dansk, mulighed for at orientere sig på siden. Det blev endvidere fundet vigtigt, at sidens indhold afstemmes med oplysningerne på såvel Netværkshusets facebookside som kommunens hjemmeside. Endelig blev det fundet vigtigt, at nytilkomne flygtninge vil blive gjort opmærksomme på facebookssidens eksistens.

Integrationsrådet besluttede samtidig at opsige rådets hjemmeside, da oplysningerne på denne side overvejende er identiske med de oplysninger om rådet, der findes på kommunens hjemmeside. Det kan i den forbindelse oplyses, at hjemmesiden efterfølgende er blevet opsagt.

1. **Valg af repræsentant og eventuel suppleant til møde i Repræsentantskabet for Rådet for Etniske Minoriteter**

Mødeindkaldelse og oversigt over medlemmer af Repræsentantskabet for REM var udsendt med dagsordenen.

Karl Bøtker oplyste, at han havde kontaktet Rådet for Etniske Minoriteter (REM), der havde forslået, at Integrationsrådet udpegede såvel en repræsentant som en suppleant for denne for Integrationsrådets resterende funktionsperiode.

Ayesha Khwajazada gjorde opmærksom på, at rådet i 2014 havde tiltrådt at hun deltog på repræsentantskabsmødet dette år. Hun spurgte, om nogen ønskede at opstille som repræsentant.

Kosna Savage oplyste, at hun gerne ville opstille som repræsentant. Ingen andre tilkendegav ønske om at opstille. Kosna Savage blev enstemmigt valgt som repræsentant.

Ayesha Khwajazada spurgte herefter, om nogen ønskede at opstille som suppleant.

Amneh Hawwa oplyste, at hun gerne ville opstille som suppleant. Ingen andre tilkendegav ønske om at opstille. Amneh Hawwa blev valgt enstemmigt som suppleant for Kosna Savage.

1. **Forslag til arrangement for unge og/eller nytilkomne flygtninge**

Ayesha Khwajazada orienterede om, at hun havde sat dette emne på dagsordenen. Hun spurgte, om medlemmerne havde forslag til og muligheder for samarbejde om arrangementer for unge – 18-21 årige - der har været i kommunen i længere eller kortere tid, samt for nytilkomne flygtninge.

Medlemmerne anførte endvidere følgende forslag til arrangementer m.v.:

* Orientering til unge om at færdes i bylivet, og i relevant lovgivning,
* Ekskursioner til biblioteker,
* At det undersøges, om Det Kongelige Teater og Betty Nansen Teatret fortsat har kulturambassadører.

Ayesha Khwajazada spurgte Eller Margrethe Andersen, hvilke ønsker Netværkshuset mener, at unge syriske flygtninge kan have til arrangementer m.v. Ellen Margrethe Andersen oplyste, at de unges primære problem er ensomhed, hvorfor ung-til-ung projektet vil være et godt tilbud.

Integrationsrådet anmodede forvaltningen om at udarbejde en oversigt til rådet over arrangementer og tiltag m.v. i kommunalt regi, der omfatter ovennævnte målgrupper.

1. **Evt. flytning af mødet torsdag den 22. oktober 2015 kl. 17.00-19.00.**

Integrationsrådet besluttede at holde dette møde til *torsdag den 29. oktober kl. 17.00-19.00.*

1. **Næste møde**

Integrationsrådet har tidligere besluttet at holde møde tirsdag den 19. maj 2015 kl. 17.00-19.00. Rådet besluttede imidlertid at holde mødet *torsdag den 21. maj 2015 kl. 17.00-19.00.*

1. **Eventuelt**

Intet.